4. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์ แบ่งออกเป็นผลิตภัณฑ์หลัก 2 ชนิด และผลิตภัณฑ์พลอยได้อีก

2 ชนิด ดังนี้

ผลิตภัณฑ์หลัก ได้แก่

  - โลหะสังกะสีแท่งบริสุทธิ์ (Zinc Metal) ชนิด Special high grade - SHG
  ซึ่งมีเนื้อโลหะสังกะสีบริสุทธิ์ ร้อยละ 99.995 ขึ้นไป

  - โลหะสังกะสีผสม (Zinc Alloys) โดยมีส่วนผสมของโลหะชนิดอื่นได้แก่ อะลูมิเนียม

  นิกเกล ฯลฯ

  ผลิตภัณฑ์พลอยได้ ได้แก่

- กรดกำมะถัน (Sulphuric acid) ชนิด Commercial grade ซึ่งมีความเข้มข้นร้อยละ 98.5

  - โลหะทองแดง

ประโยชน์หลักของโลหะสังกะสีแท่งบริสุทธิ์ และโลหะสังกะสีผสม

โลหะสังกะสีแท่งบริสุทธิ์ (Zinc Metal)

- ใช้ในอุตสาหกรรมชุบเหล็กประเภทต่างๆ เพื่อป้องกันสนิม

- อุตสาหกรรมผลิตทองเหลือง

  - อุตสาหกรรมผลิตสังกะสีออกไซด์ เพื่อใช้ในอุตสาหกรรมผลิตยาง เช่น ยางรถยนต์

- อุตสาหกรรมผลิตถ่านไฟฉาย

- อื่นๆ

 2. โลหะสังกะสีผสม (Zinc Alloys)

  - ใช้ในอุตสาหกรรมผลิตชิ้นส่วนรถมอเตอร์ไซด์ อาทิ เช่น คาบูเรเตอร์ของรถมอเตอร์ไซด์

  และอุปกรณ์ชิ้นส่วนต่างๆ ในรถยนต์

  - ผลิตเครื่องใช้ภายในบ้าน และสำนักงาน อาทิ เช่น กลอนจับบานประตู และหน้าต่าง

  ก้านพัดลมติดเพดาน และ อื่นๆ

  - อุตสาหกรรมผลิตของเล่น เช่น รถยนต์เด็กเล่น ฯลฯ

  - อุตสาหกรรมผลิตสุขภัณฑ์ในห้องน้ำ เช่น ก็อกน้ำ มือจับ และหัวก็อกน้ำ เป็นต้น

  - อื่นๆ

3. กรดกำมะถัน (Sulphuric Acid)

- ใช้ในขบวนการบำบัดน้ำเสีย

- ใช้ผลิตสารส้ม

- ใช้ในอุตสาหกรรมปุ๋ยเคมี

- อื่นๆ

4. ทองแดง (Copper Cathode)

- ใช้ในการผลิตท่อทองแดงเพื่อใช้เป็นส่วนประกอบของตู้เย็น

- ใช้ในการผลิตสายไฟฟ้า และเป็นส่วนประกอบของเครื่องใช้ไฟฟ้าต่างๆ

- ใช้ผสมโลหะสังกะสีเพื่อผลิตทองเหลือง

(2) การตลาดและภาวะการแข่งขัน

ภาวะอุตสาหกรรม

จากข้อมูลของกลุ่มศึกษาตะกั่วและสังกะสีระหว่างประเทศประจำปี 2554
รายงานปริมาณความต้องการใช้โลหะสังกะสีของประเทศในกลุ่มทวีปยุโรปเพิ่มขึ้นร้อยละ 1.5
ประเทศจีนเพิ่มขึ้นร้อยละ 2 และอินเดียเพิ่มขึ้นร้อยละ 4.2
ขณะที่ปริมาณความต้องการใช้ในประเทศสหรัฐอเมริกาลดลงถึงร้อยละ 8.6
ส่งผลให้ปริมาณความต้องการใช้โลหะสังกะสีโลกเพิ่มขึ้นเพียงร้อยละ 1.1 โดยมีจำนวนทั้งสิ้น 12.7
ล้านเมตริกตัน

ปี 2554 ปริมาณความต้องการใช้โลหะสังกะสีในประเทศไทยมีจำนวน 122,830 เมตริกตัน
หรือเพิ่มขึ้นร้อยละ 2 จากปี 2553
ซึ่งสอดคล้องกับปริมาณความต้องการใช้โลหะสังกะสีโลกที่เพิ่มขึ้นไม่มาก

ราคาโลหะสังกะสีโลกในปี 2554 ได้ปรับเพิ่มขึ้นอย่างต่อเนื่องตั้งแต่ต้นปี
โดยเพิ่มขึ้นสูงสุดในเดือนกุมภาพันธ์ที่ราคา 2,465 ดอลลาร์สหรัฐต่อเมตริกตัน
และต่ำสุดในเดือนตุลาคมที่ราคา 1,859 ดอลลาร์สหรัฐต่อเมตริกตัน
โดยราคาโลหะสังกะสีโลกเฉลี่ยทั้งปีเท่ากับ 2,193 ดอลลาร์สหรัฐต่อเมตริกตัน เพิ่มขึ้น 32
ดอลลาร์สหรัฐต่อเมตริกตัน หรือร้อยละ 1.5 จากปีที่ผ่านมา (2,161 ดอลลาร์สหรัฐต่อเมตริกตัน)

ราคาโลหะสังกะสีโลก

  (หน่วย: ดอลลาร์สหรัฐต่อเมตริกตัน)

  ------------------------------ --- -- ---------------- ------------------
                                        2554             2553

  ไตรมาสแรก                             2,395            2,289

  ไตรมาสสอง                             2,254            2,026

  ไตรมาสสาม                             2,226            2,013

  ไตรมาสสี่                               1,897            2,315

  ราคาเฉลี่ยทั้งปี                           2,193            2,161

                                                         
  ------------------------------ --- -- ---------------- ------------------

ปริมาณการจำหน่ายโลหะสังกะสี

ปี 2554 บริษัทฯ มีปริมาณการจำหน่ายโลหะสังกะสีทั้งสิ้น 95,062 เมตริกตัน
โดยเป็นการจำหน่ายภายในประเทศจำนวน 80,893 เมตริกตัน หรือคิดเป็นร้อยละ 83 ลดลงจากปี
2553 ร้อยละ 13 ส่วนการส่งออกโลหะสังกะสีมีจำนวน 14,189 เมตริกตัน เพิ่มขึ้นร้อยละ 10
จากปีที่ผ่านมา

ภาวการณ์แข่งขัน

ปี 2554 นับว่าเป็นปีแห่งมหันตภัยธรรมชาติโดยเฉพาะเหตุการณ์คลื่นยักษ์สึนามิในประเทศญี่ปุ่น
และมหาอุทกภัยในประเทศไทยซึ่งสถานการณ์ทั้งสองมีความรุนแรงและยาวนานเป็นเดือน
ซึ่งเป็นปัจจัยสำคัญที่ส่งผลกระทบต่อปริมาณความต้องการใช้โลหะสังกะสีของโลกและในประเทศทำให้เกิดช่องว่างระหว่างอุปสงค์และอุปทานของตลาดโลหะสังกะสีในช่วงระยะเวลาดังกล่าว
ตลาดโลหะสังกะสีในประเทศจึงมีภาวการณ์แข่งขันสูงขึ้น
โดยผู้นำเข้าหลายรายพยายามเข้ามาแข่งขันตลาดในประเทศมากขึ้น
ด้วยกลยุทธ์ด้านราคาเป็นหลักเพื่อหวังเพิ่มส่วนแบ่งทางการตลาด

อย่างไรก็ตาม ในปีที่ผ่านมาบริษัทฯ
ได้พยายามรักษาฐานตลาดด้วยการจำหน่ายสินค้าโดยเน้นที่คุณภาพและการบริการเป็นหลัก
โดยเฉพาะการให้บริการด้านเทคนิคกับลูกค้าทั้งในประเทศและต่างประเทศ
ขณะเดียวกันก็สามารถขยายตลาดส่งออกใหม่ๆ เพิ่มขึ้นด้วย นอกจากนี้บริษัทฯ
ยังให้ความสำคัญและผลักดันการดำเนินโครงการศูนย์ความเป็นเลิศอย่างต่อเนื่อง
เพื่อพัฒนาศักยภาพและขีดความสามารถในการแข่งขันของอุตสาหกรรมฉีดชิ้นงานสังกะสีและอุตสาหกรรมชุบเคลือบสังกะสีในประเทศให้เตรียมพร้อมรับการเปิดประชาคมเสรีอาเซียนที่จะเกิดขึ้นในปี
2558

[]

[] []

[]

(3) การจัดหาผลิตภัณฑ์ สิ่งแวดล้อม และความปลอดภัย

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

การผลิต

การทำเหมือง

บริษัทฯ ผลิตแร่สังกะสีจากเหมืองแม่สอดได้จำนวน 136,337 เมตริกตัน โดยมีสังกะสีร้อยละ
21.75 แบ่งเป็นแร่สังกะสีเกรดสูงจำนวน 79,184 เมตริกตัน และหัวแร่สังกะสีอีกจำนวน 57,153
เมตริกตัน คิดเป็นปริมาณโลหะสังกะสีทั้งสิ้น 29,664 เมตริกตัน

ปัจจุบันบริษัทฯ ถือประทานบัตรอยู่ 2 แปลงครอบคลุมพื้นที่รวม 502 ไร่ 65 ตารางวา
โดยแปลงหนึ่งเนื้อที่ประมาณ 246 ไร่ 65 ตารางวา
หนังสืออนุญาตให้เข้าทำประโยชน์หรืออยู่อาศัยในเขตป่าสงวนแห่งชาติกำลังจะหมดอายุในปี 2555
ในขณะที่ประทานบัตรยังมีอายุเหลืออยู่จนถึงปี 2560 บริษัทฯ
จึงได้ยื่นคำขอต่ออายุหนังสืออนุญาตใช้พื้นที่ป่าฯ
โดยได้จัดทำรายงานการวิเคราะห์ผลกระทบสิ่งแวดล้อมภายหลังการทำเหมือง (Post
Evaluation Report) ส่งให้สำนักงานนโยบายและแผนทรัพยากรธรรมชาติและสิ่งแวดล้อม
(สผ.)
เพื่อนำเสนอคณะกรรมการพิจารณารายงานการวิเคราะห์ผลกระทบสิ่งแวดล้อมภายหลังการทำเหมืองพิจารณาแล้วตามขั้นตอนการขออนุญาต
คาดว่าจะได้รับการพิจารณาภายในต้นปี 2555
สำหรับประทานบัตรอีกแปลงหนึ่งนั้นยังคงมีอายุอยู่จนถึงปี 2566

บริษัทฯ ได้ยื่นขอประทานบัตรใหม่เพิ่มเติมอีก 1 แปลง ตามคำขอที่ 8/2553 เนื้อที่ 166 ไร่ 2
งาน 64 ตารางวา ซึ่งเป็นพื้นที่ที่อยู่ติดกับขอบประทานบัตรปัจจุบัน
ทั้งนี้เพื่อเป็นการเพิ่มพื้นที่การทำเหมืองของบริษัทฯ สำหรับการผลิตแร่ที่เหลืออยู่ประมาณ 437,000
เมตริกตัน โดยบริษัทฯ ได้จัดทำรายงานการวิเคราะห์ผลกระทบสิ่งแวดล้อมและสุขภาพ
(Environmental & Health Impact Assessment – EHIA)
ส่งให้สำนักงานนโยบายและแผนทรัพยากรธรรมชาติและสิ่งแวดล้อม
เพื่อนำเสนอคณะกรรมการผู้ชำนาญการพิจารณารายงานการวิเคราะห์ผลกระทบสิ่งแวดล้อมด้านโครงการเหมืองแร่พิจารณาแล้ว
คาดว่าจะได้รับความเห็นชอบและเสนอต่อคณะกรรมการสิ่งแวดล้อมแห่งชาติพิจารณาได้ภายในกลางปี
2555

วัตถุดิบของโรงถลุง

บริษัทฯ นำเข้าแร่สังกะสีทั้งในรูปของซัลไฟด์ ออกไซด์และวัตถุดิบสังกะสีทุติยภูมิ (Secondary raw
material) จำนวน 154,443 เมตริกตัน คิดเป็นปริมาณเนื้อโลหะสังกะสี 73,599 เมตริกตัน
โดยในปีนี้บริษัทฯ ยังคงนำเข้าแร่สังกะสีซัลไฟด์จากประเทศออสเตรเลียและเปรูเป็นหลัก
รวมทั้งนำเข้าแร่จากประเทศตุรกีเพิ่มขึ้น เพื่อกระจายแหล่งวัตถุดิบ

การผลิตของโรงถลุง

ปี 2554 โรงถลุงสังกะสีผลิตแผ่นโลหะสังกะสี (สังกะสีแคโทด) รวมทั้งสิ้น 105,530 เมตริกตัน
และหลอมเป็นผลิตภัณฑ์โลหะสังกะสีได้จำนวน 103,366 เมตริกตัน ใกล้เคียงกับปี
2553 จำแนกเป็น

  -  โลหะสังกะสีแท่งบริสุทธิ์ (SHG Zinc Ingot) จำนวน  68,203 เมตริกตัน คิดเป็นร้อยละ
  66

  -  โลหะสังกะสีผสม (Zinc Alloy) จำนวน 35,163 เมตริกตัน คิดเป็นร้อยละ 34

ในปีที่ผ่านมาโรงถลุงสังกะสีได้ใช้วัตถุดิบสังกะสีทุติยภูมิ (Secondary Raw Material) จำนวน
3,000 ตันโลหะสังกะสี คิดเป็นร้อยละ 2.8
ของการผลิตแผ่นโลหะสังกะสี ซึ่งมีราคาถูกกว่าหัวแร่สังกะสีซัลไฟด์และจัดหาได้ง่ายกว่า
แต่ข้อจำกัดของวัตถุดิบสังกะสีทุติยภูมิดังกล่าวจะมีความเข้มข้นของฟลูออไรด์สูงซึ่งอาจส่งผลกระทบต่อการผลิตหากใช้ในปริมาณมากเกินไป 

  ส่วนการผลิตแผ่นโลหะทองแดงซึ่งเป็นผลพลอยได้จากการสกัดแร่มีจำนวนทั้งสิ้น 521 เมตริกตัน
ใกล้เคียงกับปีที่ผ่านมา

การวิจัยและพัฒนา

-   ด้านการปรับปรุงและพัฒนากระบวนการผลิต

การนำเข้าแร่สังกะสีปฐมภูมิชนิดซัลไฟด์จะมีธาตุโลหะมีค่า ได้แก่ เงิน มาด้วย บริษัทฯ
จึงได้ดำเนินการวิจัยและพัฒนาผลิตภัณฑ์พลอยได้ตะกอนเงินตั้งแต่ปี 2549 จนแล้วเสร็จสมบูรณ์ในปี
2554 และปัจจุบันได้รับอนุมัติรายงานการวิเคราะห์ผลกระทบสิ่งแวดล้อม (EIA)
จากสำนักงานนโยบายและแผนทรัพยากรธรรมชาติและสิ่งแวดล้อมเรียบร้อยแล้ว
โครงการดังกล่าวนอกจากจะสร้างรายได้เพิ่มให้กับบริษัทฯ แล้ว
ยังทำให้สามารถใช้วัตถุดิบสังกะสีทุติยภูมิที่มีราคาถูกและจัดหาได้ง่ายอีกด้วย
แม้ว่าวัตถุดิบชนิดนี้จะมีความเข้มข้นของฟลูออไรด์สูงซึ่งอาจส่งผลกระทบต่อการผลิตหากใช้ปริมาณมากเกินไป
แต่โครงการนี้จะมีหน่วยกำจัดฟลูออไรด์อยู่ด้วย จึงทำให้บริษัทฯ
สามารถเพิ่มสัดส่วนการใช้วัตถุดิบสังกะสีทุติยภูมิได้มากขึ้น ซึ่งจะช่วยลดต้นทุนการผลิตได้ในระยะยาว

นอกจากนี้บริษัทฯ
ยังได้ปรับเปลี่ยนระบบการป้อนสารละลายสังกะสีซัลเฟตเข้าบ่อเซลล์จากระบบท่อเป็นระบบรางเปิดที่โรงเซลล์ไฟฟ้า
ทำให้สามารถลดระยะเวลาหยุดการผลิตเพื่อล้างตะกอนยิปซัมออกส่งผลให้มีระยะเวลาในการผลิตสังกะสีแคโทดได้เพิ่มขึ้น

-   ด้านการพัฒนาผลิตภัณฑ์ใหม่

บริษัทฯ ได้เพิ่มผลิตภัณฑ์ใหม่คือ โลหะสังกะสีผสมนิกเกิล (Zinc Nickel Alloy)
ซึ่งมีโลหะนิกเกิลร้อยละ 0.15
นับเป็นผลิตภัณฑ์ที่ตอบสนองความต้องการของลูกค้ากลุ่มอุตสาหกรรมชุบเคลือบผิวเหล็กป้องกันสนิมคุณภาพสูง นอกจากนี้บริษัทฯ
ยังได้ดำเนินการวิจัยและพัฒนาการชุบเคลือบผิวโลหะชิ้นส่วนก๊อกน้ำที่ฉีดขึ้นรูปจากโลหะสังกะสีผสมเบอร์
3 (Zinc Alloy DA3) อย่างต่อเนื่อง
เพื่อผลักดันให้ตลาดอุตสาหกรรมฉีดชิ้นงานสังกะสีเติบโตมากขึ้น

การดำเนินงานของบริษัทย่อยและบริษัทร่วมทุน

บริษัท แม่สอดพลังงานสะอาด จำกัด

ปี 2554 บริษัท แม่สอดพลังงานสะอาด จำกัด ได้ดำเนินการผลิตเอทานอลต่อเนื่องเป็นปีที่สาม
โดยมีปริมาณอ้อยส่งเข้าหีบจำนวน 423,000 ตัน เทียบกับปริมาณ 375,000 ตันในปี 2553
และบริษัทฯ ยังได้จัดหากากน้ำตาลเพิ่มอีกจำนวน 20,000 ตัน
นำไปรวมกับปริมาณกากน้ำตาลที่ผลิตได้ 15,000 ตันเพื่อให้ได้จำนวนเต็มตามกำลังการผลิต
ทำให้สามารถผลิตและจำหน่ายเอทานอลได้จำนวน 38.6 ล้านลิตร เทียบกับปี
2553ซึ่งผลิตและจำหน่ายได้เพียง 20.6 ล้านลิตร

ในปี 2554 บริษัทฯ
ยังได้เริ่มจำหน่ายกระแสไฟฟ้าส่วนหนึ่งที่ได้จากกระบวนการผลิตให้กับการไฟฟ้าส่วนภูมิภาคเป็นครั้งแรกจำนวน
30 .5 ล้านกิโลวัตต์

อย่างไรก็ตามปริมาณการจำหน่ายเอทานอลที่เพิ่มขึ้นเกือบเท่าตัวและรายได้จากการจำหน่ายกระแสไฟฟ้ายังไม่สามารถทำให้บริษัทฯ
ถึงจุดคุ้มทุนมีกำไรได้ แต่มีส่วนสำคัญทำให้ฐานะการเงินของบริษัทฯ มีผลขาดทุนต่ำกว่าปีก่อน

            ในปี 2555 คาดว่าจะมีปริมาณผลผลิตอ้อยส่งป้อนเข้าโรงงานจำนวน 520,000
ตันอ้อย โดยผลผลิตอ้อยที่เพิ่มขึ้นนี้จะทำให้บริษัทฯ สามารถถึงจุดคุ้มทุนหรือมีผลกำไรเล็กน้อยได้

ปริมาณแร่สำรองและการสำรวจแร่

ปริมาณแร่สำรองเหมืองผาแดง

ณ วันที่ 31 ธันวาคม 2554
เหมืองผาแดงมีปริมาณแร่สำรองทางธรณีวิทยาชนิดสังกะสีซิลิเกตและคาร์บอเนตเป็นจำนวน
2,170,000 เมตริกตันแห้ง มีเนื้อโลหะสังกะสีในแร่เฉลี่ยร้อยละ 10.5 คิดเป็นปริมาณโลหะสังกะสี
228,000 เมตริกตัน
การคำนวณปริมาณแร่สำรองนี้ได้รวมเฉพาะปริมาณแร่ที่มีโลหะสังกะสีตั้งแต่ร้อยละ 3 ขึ้นไป

ตารางที่ 1: ปริมาณแร่สำรองทางธรณีวิทยาเหมืองผาแดง ณ วันที่ 31 ธันวาคม 2554

ชนิดของปริมาณแร่สำรองทางธรณีวิทยา ปริมาณ เนื้อโลหะสังกะสีในแร่

(เมตริกตันแห้ง) (ร้อยละ)

ปริมาณแร่สำรองที่ตรวจสอบแล้ว 703,000 11.7

ปริมาณแร่สำรองที่บ่งชี้ 1,467,000 9.9

ปริมาณรวมทั้งหมด 2,170,000 10.5

รายงานของผู้เชี่ยวชาญ

ข้อมูลปริมาณแร่สำรองทางธรณีวิทยา (Mineral Resources) ที่เหมืองผาแดง
ในรายงานฉบับนี้จัดทำโดยนายธีรพงษ์ ทรงกูล (นักธรณีวิทยาเหมืองแร่ บริษัท ผาแดงอินดัสทรี
จำกัด (มหาชน)) ซึ่งเป็นสมาชิกของ Australasian Institute of Mining and
Metallurgy (#301366)
และมีประสบการณ์ทำงานเพียงพอกับลักษณะการสะสมตัวของแร่และชนิดของแหล่งแร่และรับผิดชอบในการศึกษาและจัดทำรูปแบบจำลองแหล่งแร่และประเมินปริมาณแร่สำรองทางธรณีวิทยาในรายงานฉบับนี้
และมีคุณสมบัติเป็นผู้รับรองแหล่งแร่ตามมาตรฐานของ Australasian Code
ในการจัดทำรายงานผลการสำรวจแร่และการประเมินปริมาณแร่สำรองทางธรณีวิทยาและปริมาณแร่สำรองที่ทำเหมืองได้
ฉบับปี 2547

นายธีรพงษ์ ทรงกูล ยอมรับผลการประเมินข้อมูลตามรูปแบบที่ปรากฏในรายงานฉบับนี้

ณ อัตราการผลิตแร่ปัจจุบันที่เหมืองผาแดง ปริมาณแร่สำรองที่แสดงในตารางที่ 2
มีพอเพียงที่จะทำเหมืองได้อีก 5 ปี

ตารางที่ 2: ปริมาณแร่สำรองที่ทำเหมืองได้บริเวณเหมืองผาแดง ณ วันที่ 31 ธันวาคม 2554

ชนิดของปริมาณแร่สำรองที่ทำเหมืองได้ ปริมาณ เนื้อโลหะสังกะสีในแร่

(เมตริกตันแห้ง) (ร้อยละ)

สต็อกแร่ 94,000 11.2

ปริมาณแร่สำรองที่พิสูจน์แล้ว 676,000 11.2

ปริมาณแร่สำรองที่น่าจะเป็น 1,004,000 9.4

ปริมาณรวมทั้งหมด 1,774,000 10.2

รายงานของผู้เชี่ยวชาญ

ข้อมูลปริมาณแร่สำรองที่ทำเหมืองได้ (Ore Reserves) ที่เหมืองผาแดง
ในรายงานฉบับนี้จัดทำโดยนายสมโชค หยูเอียด (ผู้จัดการส่วนผลิตแร่ บริษัท ผาแดงอินดัสทรี จำกัด
(มหาชน)) ซึ่งเป็นสมาชิกของ Australasian Institute of Mining and Metallurgy
(#301367)
และมีประสบการณ์ทำงานเพียงพอกับลักษณะการสะสมตัวของแร่และชนิดของแหล่งแร่และรับผิดชอบในการศึกษาและทำการประเมินปริมาณแร่สำรองที่ทำเหมืองได้ในรายงานฉบับนี้
และมีคุณสมบัติเป็นผู้รับรองแหล่งแร่ตามมาตรฐานของ Australasian Code
ในการจัดทำรายงานผลของการสำรวจแร่และการประเมินปริมาณแร่สำรองทางธรณีวิทยาและปริมาณแร่สำรองที่ทำเหมืองได้
ฉบับปี 2547

นายสมโชค หยูเอียด ยอมรับผลการประเมินข้อมูล ตามรูปแบบที่ปรากฏในรายงานฉบับนี้

การสำรวจแร่

1. เหมืองผาแดงที่อำเภอแม่สอด

ในปี 2553 บริษัทฯ ได้ยื่นคำขอประทานบัตรแปลงใหม่อีกหนึ่งแปลง คือ คำขอประทานบัตรที่
8/2553 (เนื้อที่ 166 ไร่ 2 งาน 64 ตารางวา) เพื่อให้สามารถเพิ่มขนาดของบ่อเหมือง
โดยการขยายพื้นที่ออกไปให้สามารถเข้าถึงแร่ในระดับลึกได้ พร้อมทั้งมีความปลอดภัยมากขึ้น
โดยสามารถทำให้ความลาดชันน้อยลง
ดังนั้นประทานบัตรแปลงใหม่จึงเป็นสิ่งจำเป็นในการทำเหมืองให้ถึงแร่ในระดับลึกดังกล่าว
แต่จะไม่กระทบต่อแผนการทำเหมืองในปัจจุบัน
ขณะนี้คำขอประทานบัตรดังกล่าวอยู่ในขั้นตอนการพิจารณาให้ความเห็นชอบต่อรายงานการวิเคราะห์ผลกระทบต่อสิ่งแวดล้อมและสุขภาพ

2. การสำรวจแร่สังกะสีพื้นที่อื่น ๆ ในประเทศไทย

ในปี 2554
การสำรวจแร่ได้มุ่งเน้นการทำงานอย่างเข้มข้นในสาธารณรัฐประชาธิปไตยประชาชนลาว
และลดการสำรวจแร่ภายในประเทศลง
ทว่ายังคงให้ที่ปรึกษาด้านการสำรวจแร่ศึกษาข้อมูลสำรวจแร่และมองหาโอกาสสำรวจแร่ในประเทศด้วย

ในพื้นที่โครงการลี้ตอนเหนือ จังหวัดลำพูน หลังจากอาชญาบัตรพิเศษได้สิ้นอายุในเดือนมิถุนายน
2553 บริษัทฯได้ยื่นคำขออาชญาบัตรพิเศษซ้ำในพื้นที่เดิม
โดยข้อมูลปัจจุบันแหล่งแร่ดังกล่าวมีปริมาณแร่สำรองทางธรณีวิทยาเบื้องต้นของแร่สังกะสีซัลไฟด์ที่คำนวณไว้ตั้งแต่ปี
2552 จำนวนประมาณ 2.1 ล้านเมตริกตันแห้ง และมีเนื้อโลหะสังกะสีเฉลี่ยในแร่เฉลี่ยร้อยละ 7.2
และตะกั่วเฉลี่ยร้อยละ 1.2
(การคำนวณปริมาณแร่สำรองนี้ได้รวมเฉพาะปริมาณแร่ที่มีเนื้อโลหะสังกะสีตั้งแต่ร้อยละ 3 ขึ้นไป)
โครงการนี้ยังคงต้องมีการสำรวจแร่สังกะสีเพิ่มเติมและมีศักยภาพที่จะสามารถพัฒนาทำเหมืองแร่ได้

ในพื้นที่โครงการเลยตอนใต้ จังหวัดเลย หลังจากอาชญาบัตรพิเศษได้สิ้นอายุในเดือนมิถุนายน 2553
บริษัทฯได้ยื่นคำขออาชญาบัตรพิเศษซ้ำในพื้นที่เดิมบางส่วน
และพบว่ามีศักยภาพของแร่ทองคำและแร่ทองแดงในพื้นที่ดังกล่าว

จากการสำรวจเก็บตัวอย่างตะกอนท้องน้ำภาพกว้างในพื้นที่ภาคเหนือของประเทศในปี 2553
ข้อมูลทางธรณีวิทยาพบพื้นที่ที่แสดงค่าของธาตุสังกะสีสูงผิดปรกติในหลายพื้นที่
จึงได้ทำการสำรวจเก็บตัวอย่างเพิ่มเติมในปี 2554
โดยพื้นที่ที่พบค่าของธาตุสังกะสีสูงผิดปรกติเหล่านี้แสดงลักษณะทางธรณีวิทยาที่เหมาะสมต่อการสะสมตัวของแหล่งแร่
ซึ่งได้วางแผนทำการสำรวจศึกษาต่อไป

3.โครงการพัฒนาแหล่งแร่ทองแดง จังหวัดเลย (ภูเทพ)

จากมติคณะรัฐมนตรีปี 2547
เห็นชอบให้กรมป่าไม้อนุญาตให้กรมอุตสาหกรรมพื้นฐานและการเหมืองแร่ใช้พื้นที่ป่าไม้เพื่อทำการศึกษาวิจัยในโครงการของบริษัท
ภูเทพ จำกัด ระยะเวลา 2 ปีในพื้นที่แหล่ง PUT1 เริ่มจากปี 2549 จนถึงสิ้นเดือนตุลาคมปี 2551
โครงการดังกล่าวได้เจาะสำรวจเป็นระยะความลึกรวม 59,000 เมตร
หลังจากการนำข้อมูลการเจาะสำรวจมาประเมินปริมาณแร่สำรองเมื่อเดือนพฤษภาคม 2552
พบว่ามีปริมาณแร่สำรองจำนวน 160 ล้านเมตริกตัน มีเนื้อโลหะทองแดงในแร่เฉลี่ยร้อยละ 0.53
และทองคำ 0.09 กรัมต่อเมตริกตัน
การคำนวณปริมาณแร่สำรองนี้ได้รวมเฉพาะปริมาณแร่ที่มีเนื้อโลหะ-ทองแดงตั้งแต่ร้อยละ 0.30
ขึ้นไป ซึ่งบริษัท PanAust จำกัด ผู้ร่วมทุนในโครงการ
ได้รายงานต่อตลาดหลักทรัพย์ในประเทศออสเตรเลีย เมื่อวันที่ 19 พฤษภาคม 2552

ตารางที่ 3: ปริมาณแร่สำรองทางธรณีวิทยาพื้นที่ PUT1 โครงการแร่ทองแดงของบริษัท ภูเทพ
จำกัด ณ วันที่ 1 พฤษภาคม 2552

+-------------+----------+----------+----------+----------+---------+
| โลหะทองแ    | ปริมาณ    | เนื้อโล    | เนื้อโลหะท | ปริมาณโล  | ป       |
| ดงตั้งแต่ร้อยละ |          | หะทองแดง | องคำในแร่ | หะทองแดง | ริมาณโลห |
| 0.30        | (ล้าน     |          |          | ในแหล่งแร่ | ะทองคำใ |
|             | เมตริกตัน) | (ร้อยละ)  | (กรัม/    |          | นแหล่งแร่ |
| ขึ้นไป        |          |          | เมตริกตัน) | (,000    |         |
|             |          |          |          | เมตริกตัน) | (       |
|             |          |          |          |          | พันออนซ์) |
+-------------+----------+----------+----------+----------+---------+
| แร่สำรอง     | 41       | 0.58     | 0.08     | 240      | 102     |
| ที่ตรวจสอบแล้ว |          |          |          |          |         |
+-------------+----------+----------+----------+----------+---------+
| แร่สำรองที่บ่งชี้ | 60       | 0.51     | 0.10     | 306      | 186     |
+-------------+----------+----------+----------+----------+---------+
| แร่สำ        | 60       | 0.50     | 0.10     | 300      | 183     |
| รองที่คาดคะเน |          |          |          |          |         |
+-------------+----------+----------+----------+----------+---------+
| ปร          | 160      | 0.53     | 0.09     | 846      | 471     |
| ิมาณรวมทั้งหมด |          |          |          |          |         |
+-------------+----------+----------+----------+----------+---------+

การประเมินปริมาณแร่สำรองทางธรณีวิทยา ด้วยวิธี Ordinary Kriged Model
ซึ่งตัวสายแร่กำหนดจากระดับของความแตกต่างของการผุพังอยู่กับที่ของหินและลักษณะทางธรณีวิทยา

รายงานของผู้เชี่ยวชาญ

ข้อมูลปริมาณแร่สำรองทางธรณีวิทยา (Mineral Resources)
ในรายงานฉบับนี้จัดทำโดยนายแดนเนียล บรอสท์ ซึ่งเป็นสมาชิกของ Australasian Institute
of Mining and Metallurgy และเป็นพนักงานบริษัท PanAust จำกัด

นายแดนเนียล บรอสท์
มีประสบการณ์ทำงานเพียงพอกับลักษณะการสะสมตัวของแร่และชนิดของแหล่งแร่และรับผิดชอบในการศึกษาและจัดทำรูปแบบจำลองแหล่งแร่และประเมินปริมาณแร่สำรองทางธรณีวิทยาในรายงานฉบับนี้
และมีคุณสมบัติเป็นผู้รับรองแหล่งแร่ตามมาตรฐานของ Australasian Code
ในการจัดทำรายงานผลของการสำรวจแร่และการประเมินปริมาณแร่สำรองทางธรณีวิทยาและปริมาณแร่สำรองที่ทำเหมืองได้
ฉบับปี 2547

นายแดนเนียล บรอสท์ ยอมรับผลการประเมินข้อมูลตามแบบที่ปรากฏในรายงานฉบับนี้

เพื่อให้การศึกษาความเป็นไปได้ของโครงการครบถ้วน
โครงการจึงกำลังศึกษาเพิ่มเติมในกระบวนการแต่งสินแร่ที่ค่อนข้างซับซ้อน
ขอบเขตของการศึกษาคือเน้นการพัฒนาหาวิธีแต่งแร่ทองแดงแบบ Vat-Leach
ที่เหมาะสำหรับแหล่งแร่ทองแดงชนิดคาลโคไซต์ (Chalcocite)

4. โครงการสำรวจแร่พื้นที่กาสี สาธารณรัฐประชาธิปไตยประชาชนลาว (ส.ป.ป.ลาว)

นับตั้งแต่เดือนตุลาคม 2549 บริษัท ผาแดงอินดัสทรี (ประเทศลาว) จำกัด
ได้ดำเนินการในพื้นที่ภาคเหนือของแขวงเวียงจันทน์ภายใต้สัญญาการสำรวจแร่กับหน่วยงานของรัฐบาลส.ป.ป.ลาว
หลังจากที่บริษัทฯ
ได้ส่งรายงานฉบับสมบูรณ์ของการสำรวจแร่ในขั้นการหาพื้นที่ศักยภาพของแหล่งแร่ในปี 2551 แล้ว
บริษัทฯ ได้รับสิทธิในการสำรวจแร่ขั้นรายละเอียดในพื้นที่ 400 ตารางกิโลเมตร เป็นระยะเวลา
30 เดือน

ในปี 2554 บริษัทฯ ได้เน้นการสำรวจแร่ในพื้นที่ที่พบค่าของธาตุสังกะสีสูงผิดปรกติในแนวผาวังสาม
ซึ่งประกอบด้วยพื้นที่เป้าหมายผาวังสาม และพื้นที่เป้าหมายถ้ำน้อย
โดยเจาะสำรวจแบบเก็บตัวอย่างแท่งหินในพื้นที่ดังกล่าว อีกจำนวน 49 หลุม ระยะความลึกรวม
7,115 เมตร

การสำรวจแร่จนถึงขั้นกำหนดปริมาณแร่สำรองทางธรณีวิทยาได้ดำเนินการในพื้นที่เป้าหมายผาวังสามและถ้ำน้อย
พบปริมาณแร่สำรองทางธรณีวิทยาเพิ่มเติมประมาณ 100,000 เมตริกตัน
ดังนั้นจึงได้คำนวณปริมาณแร่สำรองเบื้องต้นของแร่สังกะสีผสม (ชนิดออกไซด์และชนิดซัลไฟด์) ใหม่
พบว่า ณ ธันวาคม 2554 ปริมาณสำรองแร่เพิ่มเป็น 890,000 เมตริกตัน
โดยมีเนื้อโลหะสังกะสีในแร่เฉลี่ยร้อยละ 9.0 และตะกั่วเฉลี่ยร้อยละ 1.9

ปัจจุบันกำลังดำเนินการเจาะสำรวจเพิ่มเติมเพื่อสำรวจขยายพื้นที่แหล่งแร่ที่สำรวจพบแล้ว
และสำรวจหาแหล่งแร่บริเวณอื่นๆ เพิ่มเติมในพื้นที่โดยรอบ
ซึ่งผลการเจาะสำรวจมีศักยภาพที่จะพบปริมาณแร่สำรองทางธรณีวิทยาเพิ่มเติมได้ถึง 1,000,000
เมตริกตัน

บริษัทฯ ได้ดำเนินโครงการถ่ายทอดวิทยาการด้านการเจาะสำรวจทางธรณีวิทยาและพัฒนาบุคลากร
เพื่อรองรับการขยายงานในอนาคต โดยร่วมมือกับวิทยาลัยเทคนิคสรรพวิชาของส.ป.ป.ลาว
เปิดหลักสูตรชั้นสูงต่อเนื่องสาขาวิชาเจาะสำรวจอย่างเป็นทางการเมื่อเดือนมิถุนายน 2554
ซึ่งยังไม่เคยมีหลักสูตรการฝึกอบรมดังกล่าวในส.ป.ป.ลาวมาก่อน

(ข) สิ่งแวดล้อมและความปลอดภัย

ความปลอดภัยและอาชีวอนามัย

ความปลอดภัยของพนักงานทุกคน ผู้รับเหมา รวมถึงผู้เข้ามาปฏิบัติงานให้กับบริษัทฯ เป็นสิ่งที่บริษัทฯ
ให้ความสำคัญอย่างยิ่ง เพราะบุคลากรทุกคนถือเป็นทรัพยากรที่มีค่า บริษัทฯ
ได้จัดทำระบบจัดการด้านความปลอดภัยและอาชีวอนามัยให้มีประสิทธิภาพยิ่งขึ้น
พร้อมทั้งส่งเสริมและสร้างจิตสำนึกด้านความปลอดภัยต่อพนักงานและผู้รับเหมาทุกคน
โดยดำเนินการในด้านต่างๆ ดังนี้

-   จัดให้มีกิจกรรมทบทวนและประเมินความเสี่ยงที่สำคัญ
    รวมทั้งกิจกรรมตรวจติดตามและการสำรวจความปลอดภัยในสถานที่ทำงานอย่างสม่ำเสมอ

-   การตรวจสอบอุปกรณ์ควบคุมภาวะฉุกเฉินและฝึกซ้อมอพยพหนีไฟประจำปี

-   กิจกรรมรณรงค์ส่งเสริมความปลอดภัยในการทำงานโดยดำเนินการภายใต้มาตรฐานการจัดการความปลอดภัยและอาชีวอนามัย
    OHSAS 18001/TIS 18001

-   การตรวจสุขภาพประจำปีเพื่อการตรวจติดตามและเฝ้าระวังโรคจากการทำงาน
    ทั้งนี้กิจกรรมทั้งหมดเป็นการส่งเสริมให้พนักงานและผู้ปฏิบัติงานภายในโรงงานทุกคนมีความปลอดภัยและมีสุขภาพพลานามัยที่ดี

-   การฝึกอบรมให้ความรู้และสร้างจิตสำนึกด้านความปลอดภัยแก่พนักงานและผู้ที่เข้ามาปฏิบัติงานให้กับบริษัทฯ

ความมุ่งมั่นและใส่ใจต่อความปลอดภัยในอาชีวอนามัยที่ดำเนินการมาอย่างต่อเนื่อง
โรงถลุงสังกะสีของบริษัทฯ
จึงได้รับรางวัลสถานประกอบการดีเด่นด้านความปลอดภัยในการทำงานจากกระทรวงแรงงาน 4
ปีติดต่อกัน และที่โรงผลิตแคลไซน์ จังหวัดระยอง
สามารถบริหารจัดการด้วยความปลอดภัยอย่างมีประสิทธิภาพ
โดยเป็นสถานประกอบการที่ปลอดอุบัติเหตุถึงขั้นหยุดงาน 3
ปีติดต่อกันและมีชั่วโมงการทำงานที่ปลอดอุบัติเหตุ 969,206
ชั่วโมง-คน   และที่เหมืองแม่สอดมีสถิติชั่วโมงการทำงานปลอดอุบัติเหตุถึงขั้นหยุดงานจำนวน
173,154 ชั่วโมง-คน

สิ่งแวดล้อม

รางวัลสถานประกอบการเหมืองแร่สีเขียวประจำปี 2554
ที่เหมืองแม่สอดได้รับจากกรมอุตสาหกรรมพื้นฐานและการเหมืองแร่ กระทรวงอุตสาหกรรม
ต่อเนื่องกันเป็นปีที่สองที่มีการมอบรางวัลดังกล่าว พร้อมกับรางวัลธรรมาภิบาลสิ่งแวดล้อมประจำปี
2554 ที่โรงผลิตแคลไซน์ จังหวัดระยอง ได้รับจากนิคมอุตสาหกรรมมาบตาพุด
การนิคมอุตสาหกรรมแห่งประเทศไทย นับเป็นสิ่งที่ยืนยันถึงเจตนารมณ์และความมุ่งมั่นของบริษัทฯ
ต่อการดำเนินมาตรการป้องกันและลดผลกระทบด้านสิ่งแวดล้อมอย่างดียิ่ง
ซึ่งทุกสำนักงานต่างยึดมั่นและปฏิบัติอย่างเคร่งครัด

ผลการตรวจวัดคุณภาพสิ่งแวดล้อมในทุกๆ ด้านของสำนักงานต่างๆ
พบว่าอยู่ในเกณฑ์มาตรฐานของหน่วยราชการที่กำกับดูแลโดยมีการดำเนินงานที่สำคัญคือ

-   การลดปริมาณก๊าซซัลเฟอร์ไดออกไซด์ที่ปล่อยออกจากปล่องควันของโรงผลิตกรดของโรงถลุงสังกะสีและโรงผลิตแคลไซน์
    โดยมีค่าเฉลี่ย 47 และ 127 ส่วนในล้านส่วน (ppm) ตามลำดับ
    ซึ่งต่ำกว่าค่ามาตรฐานที่กฎหมายกำหนดไม่เกิน 500 ส่วนในล้านส่วน

-   การทบทวนและประเมินผลกระทบด้านสิ่งแวดล้อมอย่างสม่ำเสมอ
    เพื่อลดการปล่อยมลพิษออกสู่สิ่งแวดล้อม
    พร้อมทั้งปรับปรุงประสิทธิภาพการดำเนินงานด้านสิ่งแวดล้อมอย่างต่อเนื่องและเป็นไปตามระบบมาตรฐานการจัดการด้านสิ่งแวดล้อม
    ISO 14001

-   โรงถลุงสังกะสีได้ดำเนินกิจกรรมลดและขจัดมลพิษอย่างจริงจังและต่อเนื่อง เช่น
    การสร้างระบบระบายอากาศที่ห้องชุบโลหะ
    และการปรับปรุงท่อดูดอากาศของระบบบำบัดอากาศที่บ่อเซลล์ทองแดง เป็นต้น
    นอกจากนี้ได้จัดทำรายงานการเปลี่ยนแปลงรายละเอียดโครงการแยกตะกอนเงินเป็นผลิตภัณฑ์พลอยได้ในรายงานการวิเคราะห์ผลกระทบสิ่งแวดล้อม
    (EIA) ซึ่งได้รับความเห็นชอบจากสำนักงานนโยบายและแผน
    ทรัพยากรธรรมชาติและสิ่งแวดล้อมเรียบร้อยแล้ว

-    โรงผลิตแคลไซน์ได้ปรับปรุงระบบบำบัดน้ำเสียเพื่อเพิ่มประสิทธิภาพในการบำบัด
    คาดว่าจะแล้วเสร็จภายในเดือนมีนาคม 2555

-   เหมืองแม่สอดดำเนินการเฝ้าระวังและตรวจติดตามคุณภาพสิ่งแวดล้อมตามมาตรการในรายงานการวิเคราะห์ผลกระทบสิ่งแวดล้อม
    (EIA) ที่มีความเข้มข้นโดยการเพิ่มความถี่และสถานีเก็บตัวอย่างมากขึ้นจากเดิม

การฟื้นฟูสภาพแวดล้อม

พื้นที่ของเหมืองแม่สอดที่สิ้นสุดการทำเหมืองแล้ว ได้รับการฟื้นฟูสภาพป่าไม้ในปี 2554 เพิ่มขึ้นจำนวน
129 ไร่ โดยบริษัทฯ
ได้นำหญ้าแฝกมาเป็นพืชหลักที่ใช้คลุมดินเพื่อลดการชะล้างพังทลายและเพื่อปรับปรุงคุณภาพดินมาตั้งแต่ปี
2546 จนถึงปัจจุบันได้ปลูกหญ้าแฝกไปแล้วทั้งสิ้นประมาณ 15.6 ล้านต้น
เหมืองแม่สอดจึงนับเป็นแหล่งปลูกหญ้าแฝกใหญ่ที่สุดแห่งหนึ่งในประเทศไทย
ส่วนการปลูกไม้ยืนต้นได้ใช้ไม้ท้องถิ่นเป็นหลักและเสริมด้วยไม้โตเร็ว
จนถึงปัจจุบันได้ปลูกไม้ยืนต้นไปแล้วประมาณ 70,000 ต้น
คิดเป็นค่าใช้จ่ายในการฟื้นฟูสภาพป่าไม้จนถึงปัจจุบันจำนวน 37.6 ล้านบาท

[]